Muutettu ehdotus: neuvoston päätös Euroopan vammaisten teemavuodesta 2003 (komission EY:n perustamissopimuksen 250 (2) artiklan nojalla esittämä) /* KOM/2001/0721 lopull. - CNS 2001/0116 */



Virallinen lehti nro 075 E , 26/03/2002 s. 0258 - 0268



Muutettu ehdotus: NEUVOSTON PÄÄTÖS Euroopan vammaisten teemavuodesta 2003 (komission EY:n perustamissopimuksen 250 (2) artiklan nojalla esittämä) PERUSTELUT 1. Tapahtumain kulku Komissio hyväksyi 29. toukokuuta 2001 ehdotuksen [1] neuvoston päätökseksi Euroopan vammaisten teemavuodesta 2003. Ehdotus toimitettiin Euroopan parlamentille ja neuvostolle 29. toukokuuta 2001. Talous- ja sosiaalikomitea antoi kokouksessaan 17. lokakuuta 2001 lausunnon [2] ehdotuksesta. Euroopan parlamentti, jota on kuultu kuulemismenettelyn yhteydessä, uskoi ehdotuksen käsittelyn työllisyys- ja sosiaalivaliokunnalleen (joka vastaa mietinnöstä) sekä lausuntoa varten budjettivaliokunnalleen ja kansalaisvapauksien ja -oikeuksien sekä oikeus- ja sisäasioiden valiokunnalleen. Työllisyys- ja sosiaalivaliokunta hyväksyi mietintönsä 23. lokakuuta 2001. Täysistunnossaan 12. marraskuuta 2001 Euroopan parlamentti antoi komission ehdotuksesta myönteisen lausunnon, johon se liitti tarkistuksia ja kehotuksen komissiolle muuttaa ehdotusta vastaavasti EY:n perustamissopimuksen 250 artiklan 2 kohdan mukaisesti. [1] EYVL C 240 E, 28.8.2001. s. 160. [2] Lausunto annettu 17.10.2001, CES 1323/2001. 2. Euroopan parlamentin lausunto Parlamentti teki ehdotukseen 52 tarkistusta, joista komissio hyväksyi 27 joko kokonaan tai osittain. Komission hyväksymät tarkistukset on sisällytetty tähän muutettuun ehdotukseen. Useimmat Euroopan parlamentin tekemistä ja komission hyväksymistä tarkistuksista (tarkistukset 3, 6, 8, 9, 11, 12, 14, 15, 18, 20, 21, 24, 25, 26, 27, 29, 31, 32, 33, 35, 36, 39, 41, 43, 44, 46 ja 52) vahvistavat tai selventävät päätöksen tavoitteita ja parantavat sen tekstiä. Tarkistuksessaan 39 parlamentti ehdottaa, että tiettyihin luonteeltaan yhteisön laajuisiin toimiin voitaisiin antaa rahoitusta 90 prosenttia tukikelpoisista kustannuksista. Komission arvion mukaan on kuitenkin paikallaan säilyttää tukiprosenttina 80, sillä tätä tukiprosenttia sovelletaan jo yhteisön syrjinnän vastaisen toimintaohjelman yhteydessä toteutettaviin valistustoimiin. Komissio ei voi hyväksyä myöskään sitä, että jäsenvaltioiden toimille myönnettäisiin 60 prosentin rahoitus (tarkistus 40), sillä tämä vähentäisi niitä kerrannaisvaikutuksia, joita komissio kyseisiltä toimilta toivoo. Selkeyden ja ytimekkyyden nimissä komissio ei ole voinut hyväksyä tiettyjä tarkistuksia, jotka ovat päällekkäisiä alkuperäisen ehdotuksen säännösten kanssa (tarkistukset 1, 2, 7, 10, 13, 16, 17, 19, 22, 23, 28, 30, 34, 37, 38, 42, 45, 47,48, 49 ja 50). Tarkistuksissaan 4 ja 5 parlamentti toivoo, että komissio tekisi teemavuoden aikana uusia lainsäädäntöehdotuksia. Toive on tämänmuotoisena vaikea täyttää, sillä komissio ei voi ehdotuksessaan sitoutua tekemään muita ehdotuksia. Komissio uskoo kuitenkin, että teemavuosi tarjoaa asianmukaiset ja tarvittavat puitteet keskustelulle parlamentin toivomista aloitteista. 2001/0116 (CNS) Muutettu ehdotus: NEUVOSTON PÄÄTÖS Euroopan vammaisten teemavuodesta 2003 EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 13 artiklan, ottaa huomioon komission ehdotuksen, [3] [3] EYVL C 240 E, 28.8.2001. s. 160. ottaa huomioon Euroopan parlamentin lausunnon, [4] [4] EYVL. ottaa huomioon talous- ja sosiaalikomitean lausunnon, [5] [5] EYVL. ottaa huomioon alueiden komitean lausunnon [6] [6] EYVL. sekä katsoo seuraavaa: 1) Työllisyyden ja sosiaalisen suojelun korkean tason edistäminen sekä elintason ja elämän laadun nostaminen jäsenvaltioissa kuuluvat Euroopan yhteisön päämääriin. 2) Työntekijöiden sosiaalisia perusoikeuksia koskevassa yhteisön peruskirjassa tunnustetaan tarve ryhtyä asianmukaisiin toimiin vammaisten sosiaalisen ja taloudellisen integroitumisen hyväksi. 3) Vammaisten lasten ja nuorten integroitumisesta tavanomaisiin koulutusjärjestelmiin 31 päivänä toukokuuta 1990 annetussa neuvoston ja neuvostossa kokoontuneiden opetusministereiden päätöslauselmassa [7] korostetaan, että jäsenvaltiot ovat päättäneet tarpeen mukaan lisätä ponnistelujaan vammaisten koululaisten ja opiskelijoiden integroimiseksi tavalliseen opetusjärjestelmään tai siihen integroimisen edistämiseksi. [7] EYVL C 162, 3.7.1990 s. 2. 4) Vammaisten yhtäläisistä mahdollisuuksista 20 päivänä joulukuuta 1996 annetussa neuvoston ja neuvostossa kokoontuneiden jäsenvaltioiden hallitusten edustajien päätöslauselmassa [8] samoin kuin vammaisten yhtäläisistä työllisyysmahdollisuuksista 17 päivänä kesäkuuta 1999 annetussa neuvoston päätöslauselmassa [9] vahvistetaan vammaisten perusihmisoikeuksiksi mahdollisuus hyödyntää yhteiskunnallisia ja taloudellisia mahdollisuuksia samoin edellytyksin kuin muutkin. [8] EYVL C 12, 13.1.1997. [9] EYVL C 186, 2.7.1999, s. 3 5) Lissabonissa 23 ja 24 päivänä maaliskuuta 2000 kokoontunut Eurooppa-neuvosto kehotti jäsenvaltioita ottamaan sosiaalisen syrjäytymisen paremmin huomioon työllisyys-, koulutus-, terveydenhoito- ja asuntopolitiikassaan sekä määrittelemään tietyille kohderyhmille, kuten vammaisille, suunnattavia ensisijaisia toimia. 6) Nizzassa 7, 8 ja 9 päivänä joulukuuta 2000 kokoontuneen Eurooppa-neuvoston hyväksymässä Euroopan sosiaalisessa toimintaohjelmassa todetaan, että Euroopan unioni kehittää erityisesti vammaisten eurooppalaisen teemavuoden (2003) yhteydessä erilaisia toimia, joiden tavoitteena on varmistaa vammaisten parempi osallisuus kaikilla yhteiskuntaelämän alueilla. 7) Vuonna 2003 tulee kuluneeksi kymmenen vuotta siitä, kun Yhdistyneiden Kansakuntien yleiskokous hyväksyi yleisohjeet vammaisten mahdollisuuksien yhdenvertaistamisesta. Yleisohjeiden ansiosta on voitu edistyä huomattavasti suhtautumisessa vammaisiin ihmisoikeuksien periaatteiden mukaisesti. 8) Tässä päätöksessä kunnioitetaan niitä perusoikeuksia ja periaatteita, jotka tunnustetaan erityisesti Euroopan unionin perusoikeuskirjassa yhteisön lainsäädännön yleisiksi periaatteiksi. Erityisesti tällä päätöksellä pyritään varmistamaan, että vammaisten oikeutta päästä osallisiksi toimenpiteistä, joilla edistetään heidän itsenäistä elämäänsä, yhteiskunnallista ja ammatillista sopeutumistaan sekä osallistumistaan yhteiskuntaelämään, kunnioitetaan täysimittaisesti, sekä edistämään syrjimättömyysperiaatteen soveltamista (Euroopan unionin perusoikeuskirjan [10] 26 ja 21 artikla). [10] EYVL C 364, 18.12.2000, s. 1-22. 9) Euroopan parlamentti, talous- ja sosiaalikomitea ja alueiden komitea ovat kaikki kehottaneet yhteisöä vahvistamaan osallistumistaan jäsenvaltioiden toimiin, joilla edistetään vammaisten yhtäläisiä mahdollisuuksia ja heidän integroitumistaan yhteiskuntaan. 10) Komissio hyväksyi 12 päivänä toukokuuta 2000 Esteetön Eurooppa vammaisille -nimisen tiedonannon, jossa se sitoutuu kehittämään ja tukemaan kokonaisvaltaista ja integroitua strategiaa sellaisten esteitten poistamiseksi, jotka tarpeettomasti rajoittavat vammaisten mahdollisuuksia osallistua taloudelliseen ja sosiaaliseen toimintaan. Euroopan parlamentti hyväksyi asiaa koskevan päätöslauselman yksimielisesti. 11) Yhtäläistä kohtelua työssä ja ammatissa koskevista yleisistä puitteista 27 päivänä marraskuuta 2000 annetun neuvoston direktiivin 2000/78/EY [11] ja neuvoston päätöksellä N:o 750/2000/EY [12] hyväksytyn tukitoimia ja täydentäviä lainsäädäntötoimia yhteisön ja jäsenvaltioiden tasolla koskevan yhteisön ohjelman tavoitteena on muuttaa käytäntöjä ja asenteita saamalla asiaan liittyvät osapuolet liikkeelle ja tukea tietojen ja hyvien toimintamallien vaihtoa. [11] EYVL L 303, 2.12.2000, s. 16. [12] EYVL L 303, 2.12.2000, s. 23. 12) Vammaisten syrjäytyminen työmarkkinoilta on erottamattomassa yhteydessä rakenteellisiin ja asenteista johtuviin esteisiin, ennakkoluuloihin ja vammaisuutta koskevien tietojen puutteeseen, ja sen vuoksi on lisättävä vammaisten oikeuksien, tarpeitten ja potentiaalin tiedostamista yhteiskunnassa ja tarvitaan kaikkien osapuolten yhteisiä toimia tiedonkulun kehittämiseksi ja tukemiseksi ja hyvien toimintatapojen vaihtamiseksi. Tiedottamisessa on annettava lisäpainoa vammaisuuden yhteiskunnallisille näkökohdille. 13) Tietoisuuden parantaminen riippuu ensisijaisesti tehokkaista toimista jäsenvaltioissa. Toimia olisi täydennettävä Euroopan tason yhteistoimilla, ja teemavuosi voisi edesauttaa tietoisuuden lisäämistä ja toiminnan saamista käyntiin. 14) Kaikkien vammaisia koskevien strategioiden tai toimintalinjojen on aina perustuttava yhteistyöhön ja vuoropuheluun vammaisten kanssa sekä heidän kuulemiseensa. 15) Vammaisuuden monimuotoisuuden vuoksi tulisi teemavuoden tapahtumissa ottaa huomioon vammaisuuden eri ilmenemismuodot, mukaan lukien fyysiset, aisteihin liittyvät, mielenterveydelliset ja psykologiset vammat. 16) Toimien on oltava yhtenäisiä ja täydentäviä suhteessa muihin yhteisön toimiin erityisesti syrjinnän ja sosiaalisen syrjäytymisen torjumisessa sekä ihmisoikeuksien, koulutuksen ja sukupuolten tasa-arvon edistämisessä. 17) Yhteisön toimielinten tuottamat tiedot on aina pyydettäessä voitava saada helppokäyttöisessä muodossa (suurtekstinä, pistekirjoituksena, ääninauhoina jne.). 18) Heinäkuun 20 päivänä 2000 annetussa yhteisessä julistuksessa edellytetään, että budjettivallan käyttäjä antaa lausunnon siitä, sopiiko uusi ehdotus, jolla on budjettivaikutuksia, yhteen rahoituskehyksen kanssa rajoittamatta jo olemassa olevien toimintalinjojen toteuttamista. 19) Euroopan talousalueesta tehdyssä sopimuksessa (ETA-sopimuksessa) määrätään Euroopan yhteisön ja sen jäsenvaltioiden sekä Euroopan talousalueeseen kuuluvien Euroopan vapaakauppa-alueen maiden (Efta- ja ETA-maiden) yhteistyön lisäämisestä sosiaalialalla. Mahdollisuus osallistua teemavuoteen olisi annettava myös Keski- ja Itä-Euroopan ehdokasvaltioille Eurooppa-sopimuksissa ja niiden lisäpöytäkirjoissa sekä asianomaisten assosiaationeuvostojen päätöksissä vahvistetuin edellytyksin, Kyprokselle ja Maltalle lisämäärärahojen perusteella kyseisten maiden kanssa sovittavien menettelyjen mukaisesti sekä Turkille lisämäärärahojen perusteella Turkin kanssa sovittavien menettelyjen mukaisesti. 20) Ottaen huomioon perustamissopimuksen 5 artiklassa vahvistettu toissijaisuusperiaate voidaan todeta, että jäsenvaltiot eivät voi riittävällä tavalla saavuttaa ehdotetun toiminnan tavoitetta eli lisätä vammaisten oikeuksien tuntemusta yhteisön tasolla muiden muassa siksi, että kysymys on luonteeltaan koko yhteisön laajuinen ja toiminnassa tarvitaan monenkeskistä yhteistyötä, kansainvälistä tietojenvaihtoa ja hyvien toimintamallien levittämistä koko yhteisöön. Kyseisessä artiklassa vahvistetun suhteellisuusperiaatteen mukaisesti tämä päätös ei ylitä sitä, mikä on tarpeellista näiden tavoitteiden saavuttamiseksi. 21) Menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 annetun neuvoston päätöksen 1999/468/EY [13] 2 artiklan mukaisesti tämän direktiivin täytäntöönpanotoimenpiteistä olisi päätettävä kyseisen päätöksen 3 artiklassa säädettyä neuvoa-antavaa menettelyä noudattaen, [13] EYVL L 184, 17.7.1999, s. 23 ON PÄÄTTÄNYT SEURAAVAA: 1 artikla Euroopan vammaisten teemavuosi Julistetaan vuosi 2003 Euroopan vammaisten teemavuodeksi. 2 artikla Tavoitteet Euroopan vammaisten teemavuodella on seuraavat tavoitteet: a) Tehdään tunnetuksi vammaisten oikeutta saada suoja syrjintää vastaan ja hyödyntää täysipainoisesti, muiden kanssa yhdenvertaisina kansalaisina perustavaa laatua olevia ihmisoikeuksiaan, jotka on määritelty muiden muassa Euroopan unionin perusoikeuskirjassa. b) Viritetään pohdiskelua ja keskustelua toimenpiteistä, joita tarvitaan vammaisten yhtäläisten mahdollisuuksien edistämiseksi Euroopassa. c) Edistetään kokemustenvaihtoa hyvistä toimintatavoista ja tehokkaista strategioista, joita on kehitetty paikallisesti, valtakunnallisesti ja EU:n tasolla. d) Vahvistetaan kaikkien osapuolten yhteistyötä, muiden muassa hallinnon kaikkien tasojen, yksityisen sektorin, yhteisöjen, vapaaehtoistyötä tekevien, kansalaisjärjestöjen, hyväntekeväisyysjärjestöjen, työmarkkinaosapuolten, koulutussektorin, kaikkien vammaisjärjestöjen tai vammaisten ja heidän perheittensä hyväksi toimivien järjestöjen sekä koko yhteiskunnan yhteistyötä. Tarvittaessa tätä tuetaan tutkimustyöllä. e) Tuodaan esiin vammaisten myönteinen panos koko yhteiskunnalle erityisesti korostamalla monimuotoisuuden arvoa ja luomalla myönteinen ja huomioon ottava ympäristö. f) Lisätään ihmisten tietoa siitä, että vammaiset ovat heterogeeninen ryhmä, sekä vammaisten kokemasta moninkertaisesta syrjinnästä. g) Tunnustetaan perheen merkitys vammaisten kaikissa elämänvaiheissa ja kiinnitetään erityistä huomiota ongelmiin vaiheessa, jolloin vammaisten lasten vanhemmat ikääntyvät. h) Kiinnitetään erityistä huomiota vakavasti vammaisten ja monivammaisten tilanteeseen sekä tarpeeseen tehostaa toimia, joilla torjutaan vammaisiin ja erityisesti hoitolaitoksissa asuviin vammaisiin kohdistuvaa loukkaavaa kohtelua ja väkivaltaa. i) Kiinnitetään erityistä huomiota tietoisuuden lisäämiseen vammaisten lasten ja nuorten oikeudesta koulutukselliseen tasa-arvoon siten, että heidän täysimittaista integroitumistaan yhteiskuntaan edistetään ja tuetaan. Edistetään vammaisten lasten ja nuorten opettajien Euroopan laajuista yhteistyötä, jotta voidaan parantaa erityisopetusta tarvitsevien oppilaiden ja opiskelijoiden integroitumista tavallisiin tai erityisoppilaitoksiin sekä kansallisiin ja Euroopan laajuisiin vaihto-ohjelmiin. 3 artikla Toimenpiteitten sisältö 1. Edellä 2 artiklassa asetettujen tavoitteitten saavuttamiseksi suunnitellut toimenpiteet voivat sisältää tukea seuraaville: a) kokoukset ja tapahtumat b) tiedotuskampanjat, joiden osana tuotetaan ja tuodaan vammaisten ulottuville välineitä ja apuneuvoja koko yhteisön alueella c) yhteistyö kaikentyyppisten tiedotusvälineiden kanssa d) koko yhteisön laajuiset selvitykset ja raportit e) kaikkia asianosaisia edustavien kumppanuuksien muodostaminen paikallisella, kansallisella ja Euroopan tasolla. 2. Edellä 1 kohdassa tarkoitettujen toimenpiteitten yksityiskohdat esitetään liitteessä. 4 artikla Täytäntöönpano yhteisön tasolla Komissio varmistaa, että tämän päätöksen kattamat yhteisön toimet pannaan täytäntöön liitteen mukaisesti. Se vaihtaa säännöllisesti näkemyksiä vammaisia yhteisön tasolla edustavien henkilöiden, ryhmien ja organisaatioiden kanssa Euroopan vammaisten teemavuoden suunnittelusta, toteuttamisesta ja jatkotoimista. Tätä varten komissio antaa tarvittavat tiedot näiden edustajien käyttöön. Komissio ilmoittaa kantansa 6 artiklan 1 kohdan mukaisesti perustettavalle komitealle. 5 artikla Yhteistyö ja täytäntöönpano kansallisella tasolla 1. Kukin jäsenvaltio vastaa tämän päätöksen mukaisten toimien yhteensovittamisesta ja täytäntöönpanosta jäsenvaltiossa, myös liitteen B osan mukaisten projektien valinnasta. Tätä varten kukin jäsenvaltio perustaa tai nimeää tarvittaessa paikallisia ja alueviranomaisia kuultuaan kansallisen koordinointielimen tai vastaavan hallintoelimen, joka vastaa jäsenvaltion osallistumisesta Euroopan vammaisten teemavuoteen. Elin varmistaa, että se kattaa vammaisuuden eri lajit ja että perusteellisen kuulemisen avulla siinä on edustettuna lukuisia vammaisia ja muita asiaan liittyviä osapuolia edustavia järjestöjä. 2. Komissio määrittää päätöksen 6 artiklan 2 kohdassa tarkoitetun menettelyn mukaisesti jäsenvaltioille myönnettävän yleiskattavan tuen, jolla tuetaan toimintaa valtakunnallisella sekä alue- ja paikallistasolla. Yleiskattava tuki myönnetään vain julkisoikeudellisille elimille tai sellaisille elimille, jolla on jäsenvaltioiden takaama julkisen palvelun tehtävä. 3. Yleiskattavan tuen käyttömenettelystä on tehtävä sopimus komission ja kulloisenkin jäsenvaltion välillä. Menettelyssä on Euroopan yhteisöjen yleiseen talousarvioon sovellettavan varainhoitoasetuksen mukaisesti yksilöitävä erityisesti seuraavat: a) toteutettavat toimenpiteet b) edunsaajien valinnan perusteet c) avustuksen ehdot ja määrät d) järjestelyt yleiskattavan tuen seurantaa, arviointia ja rahoitusvalvonnan varmistamista varten. 6 artikla Komitea 1. Komissiota avustaa komitea, joka koostuu jäsenvaltioiden edustajista ja jonka puheenjohtajana toimii komission edustaja. 2. Viitattaessa tähän kohtaan sovelletaan direktiivin 1999/468/EY 3 artiklassa säädettyä neuvoa-antavaa menettelyä kyseisen direktiivin 7 artiklan mukaisesti. 7 artikla Rahoitusjärjestelyt 1. Luonteeltaan yhteisön laajuisiin toimiin, sellaisina kuin ne on kuvattu liitteessä olevassa A osassa, voidaan myöntää enintään 80 prosentin tuki Euroopan yhteisöjen yleisestä talousarviosta, tai niiden perusteella voidaan tehdä kyseisestä talousarviosta rahoitettavia hankintasopimuksia. 2. Luonteeltaan paikallisiin, alueellisiin, valtakunnallisiin tai kansainvälisiin toimiin, sellaisina kuin ne on kuvattu liitteessä olevassa B osassa, voidaan myöntää Euroopan yhteisöjen yleisestä talousarviosta yhteisrahoitusta määrä, joka vastaa enintään 50 prosenttia toimen kokonaiskustannuksista. 8 artikla Haku- ja valintamenettely 1. Komissio päättää toimenpiteille 7 artiklan 1 kohdan nojalla myönnettävästä kokonais- tai yhteisrahoituksesta 6 artiklan 2 kohdassa säädetyn menettelyn mukaisesti. Komissio varmistaa, että rahoitus jaetaan tasaisesti jäsenvaltioiden sekä asiaan liittyvien eri toiminta-alojen kesken. 2. Kun toimenpiteelle haetaan 7 artiklan 2 kohdan nojalla yhteisrahoitusta, hakemukset on toimitettava jäsenvaltioille. Kansallisten koordinointielinten lausunnon perusteella jäsenvaltiot valitsevat edunsaajat ja myöntävät rahoitustukea valituille hakijoille 5 artiklan 3 kohdassa vahvistettujen menettelyjen mukaisesti. 9 artikla Yhtenäisyys , koordinointi ja johdonmukaisuus Komissio huolehtii yhteistyössä jäsenvaltioiden kanssa, että tässä päätöksessä säädetyt toimet ovat yhtenäisiä yhteisön muiden toimien ja aloitteiden kanssa. Komissio huolehtii myös siitä, että ryhdytään aiheellisiin toimiin, jotta vammaiset voivat osallistua yhdenvertaisina yhteisön ohjelmiin ja aloitteisiin. Lisäksi komissio varmistaa, että Euroopan vammaisten teemavuosi ja muut olemassa olevat yhteisön, kansalliset ja alueelliset aloitteet ja voimavarat ovat keskenään mahdollisimman johdonmukaiset, sikäli kuin näillä aloitteilla ja voimavaroilla voidaan edistää teemavuoden tavoitteiden saavuttamista. 10 artikla Efta- ja ETA-maiden, Keski- ja Itä-Euroopan assosioituneiden maiden, Kyproksen, Maltan ja Turkin osallistuminen Euroopan vammaisten teemavuosi on avoin Efta- ja ETA-maiden osallistumiselle ETA-sopimuksessa vahvistetuin edellytyksin. Keski- ja Itä-Euroopan ehdokasvaltiot voivat osallistua teemavuoteen Eurooppa-sopimuksissa ja niiden lisäpöytäkirjoissa sekä asianomaisten assosiaationeuvostojen päätöksissä vahvistetuin edellytyksin. Kyproksen, Maltan ja Turkin osallistuminen rahoitetaan lisämäärärahojen perusteella kyseisten maiden kanssa sovittavien menettelyjen mukaisesti. 11 artikla Talousarvio Eurooppalaisen teemavuoden valmistelua ja käynnistämistä varten toteutettavia toimia voidaan rahoittaa 1. tammikuuta 2002 alkaen. 12 artikla Kansainvälinen yhteistyö Komissio tekee teemavuoden puitteissa yhteistyötä asiaan liittyvien kansainvälisten järjestöjen kanssa. 13 artikla Seuranta ja arviointi Komissio toimittaa viimeistään 31 päivänä joulukuuta 2004 Euroopan parlamentille, neuvostolle, talous- ja sosiaalikomitealle sekä alueiden komitealle raportin tässä päätöksessä säädettyjen toimien täytäntöönpanosta ja tuloksista sekä näitä toimia koskevan yleisarvion. Komissio huolehtii, että raportti laaditaan vammaisille helppokäyttöisissä muodoissa. 14 artikla Voimaantulo Tämä päätös julkaistaan Euroopan yhteisöjen virallisessa lehdessä. Se tulee voimaan päivänä, jona se julkaistaan. Tehty Brysselissä ... Neuvoston puolesta Puheenjohtaja [...] LIITE 1. Päätöksen 3 artiklassa tarkoitettujen toimenpiteiden luonne A) Yhteisön laajuiset toimenpiteet 1. Kokoukset ja tapahtumat: a) yhteisön tason kokoukset b) tietoja vammaisten oikeuksista lisäävät tapahtumat, mukaan lukien teemavuoden avaus- ja päätöstapahtumat. 2. Tiedotus- ja edistämiskampanjat, joihin sisältyy seuraavia: a) tunnuksen ja tunnuslauseiden laatiminen Euroopan vammaisten teemavuodelle käytettäviksi kaiken teemavuoteen liittyvän toiminnan yhteydessä b) yhteisön laajuinen tiedotuskampanja c) välineitten ja apuneuvojen tuottaminen vammaisten käyttöön koko yhteisön alueella d) eurooppalaisten vammaiskansalaisjärjestöjen aloitteet, joilla pyritään levittämään tietoja teemavuodesta ja jotka on sovitettu tarpeisiin, joita tietyllä tavalla vammaisilla tai moninkertaista syrjintää kohtaavilla vammaisilla on e) Euroopan vammaisten teemavuoden saavutuksia ja sen teemoista saatavia kokemuksia esiin tuovat Euroopan laajuisten kilpailut. Komissio huolehtii, että vammaisjärjestöt otetaan mukaan päätettäessä tiedotuskampanjan yhteydessä laadittavista viesteistä ja kuvamateriaalista. 3. Muut toimenpiteet: Yleisradiotoimintaa harjoittavien ja muiden viestintäalan organisaatioiden kanssa tehtävä yhteistyö, jolla pyritään levittämään tietoja teemavuodesta, helpottamaan uusien työkalujen avulla (kuten kuulovammaisille tarkoitettua tekstitystä ja näkövammaisille tarkoitettua kuvankuvausta) tämän tiedon ja mahdollisuuksien mukaan muita ohjelmia koskevien tietojen saantia sekä parantamaan vammaisia koskevaa viestintää. Yhteisön laajuiset selvitykset ja tutkimukset, mm. asiantuntijaryhmän tutkimus vammaispolitiikan tulevaisuudennäkymistä, Euroopan vammaisten teemavuoden vaikutusten arviointiin suunniteltu kysymyssarja liitettäväksi Eurobarometri-tutkimukseen sekä arviointiraportti teemavuoden tehokkuudesta ja vaikutuksista. Tutkimuksessa voidaan niin ikään arvioida toimia, joilla vammaisia pyritään integroimaan yhteisöön erityisesti itsenäistä elämää edistävien ohjelmien kautta. 4. Rahoitus voidaan järjestää seuraavasti: - erityisesti viestintään liittyvien tavaroitten ja palvelujen suora hankinta avointen ja/tai rajoitettujen tarjouspyyntöjen kautta - konsulttipalvelujen suora hankinta avointen ja/tai rajoitettujen tarjouspyyntöjen kautta - avustukset kustannuksiin Euroopan tason tapahtumista, joilla tuodaan esiin teemavuotta ja tehdään sitä tunnetuksi; rahoitus on enintään 80 prosenttia. B) Valtakunnalliset toimenpiteet Paikallisille, alueellisille, valtakunnallisille ja kansainvälisille toimenpiteille voidaan tietyin edellytyksin myöntää rahoitusta yhteisön talousarviosta enintään 50 prosenttia niiden kustannuksista ehdotetun toimen luonteen ja sisällön mukaan. Tällaisia toimia voivat olla erityisesti seuraavat: 1. Euroopan vammaisten teemavuoden tavoitteisiin liittyvät toimenpiteet, mukaan lukien teemavuoden avaustapahtuma - näiden yhteydessä rakennetaan valtakunnan, alue- ja paikallistasolla kumppanuuksia vammaisten edustajien sekä vammaisten hyväksi toimivien henkilöiden ja ryhmien sekä muiden asiaan liittyvien tahojen kanssa 2. muut kuin 1 kohdan A osassa kuvatut tiedotuskampanjat ja hyvien toimintatapojen levittämiseen liittyvät toimet 3. palkinnot ja kilpailut 4. muut kuin 1 kohdan A osassa mainitut selvitykset ja tutkimukset. C) Toiminta, johon ei myönnetä rahoitustukea Euroopan unionin yleisestä talousarviosta Yhteisö antaa moraalisen tukensa, johon kuuluu kirjallinen valtuutus käyttää Euroopan vammaisten teemavuoden tunnusta ja muuta siihen liittyvää aineistoa, julkisten tai yksityisten organisaatioiden aloitteille, sikäli kuin organisaatiot pystyvät komissiota tyydyttävällä tavalla osoittamaan, että aloitteet ovat käynnissä vuoden 2003 aikana ja todennäköisesti auttavat merkittävästi teemavuoden yhden tai useamman tavoitteen saavuttamisessa. Komissio voi käyttää toimenpiteiden toteuttamisessa teknistä ja/tai hallinnollista apua, josta hyötyvät sekä komissio että edunsaajat. Apu voi liittyä ohjelman tai projektien määrittelyyn, valmisteluun, hallintoon, seurantaan, tarkastukseen ja valvontaan. Komissio voi lisäksi tehdä tutkimuksia, järjestää asiantuntijatapaamisia ja toteuttaa tiedotus- ja julkaisutoimia, jotka liittyvät suoraan tähän ohjelmaan.